钦定古今图书集成/理学汇编/文学典/第200卷 > 《跋李敬则樵唱槁》前人
## 钦定古今图书集成/理学汇编/文学典/第200卷 > 《跋李敬则樵唱槁》前人

《三百五篇》之诗，间出于田夫野叟之作，当时樵者固
多能诗，自晋唐来，诗始为一道，而作者有数矣。今李
敬则庄翁于诗太用工力，然犹不敢自以为杰，谦而
托诸樵。今樵安得此可人？其古樵之流亚欤？抑君尝
从蔡觉轩学，庸斋复赠诗曰：“男儿不朽事，只在自身
心。”君生武夷山下，此晦翁理窟。山林之日长，学问之
功深，非徒言语之樵也。身心之樵，何幸从君讲之。